Diari Oficial de la Generalitat Valenciana


Sumari del DOGV 4842, del 15-09-2004 (2004/8897)

Informació pública de les bases per a la provisió en propietat d'una plaça d'inspector i de dues places d'oficial de la policia local per promoció interna.
-----------------------------------------------------------------------------------------------------------------------------------------------------------

### Dades del document

Número de DOGV
:   4842

Data del DOGV
:   15-09-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/8897


Data del document
:   10-08-2004

Organisme emissor
:   Ajuntament de Benicàssim

Tipus de document
:   Convocatòria

Descriptors 

:   * Benicàssim
    * concurs administratiu
    * policia
    * administració local

Informació pública de les bases per a la provisió en propietat d'una plaça d'inspector i de dues places d'oficial de la policia local per promoció interna. [2004/A8897]
  
La Junta de Govern Local, en sessió celebrada el 16 de juliol del 2004, ha acordat aprovar les següents:
  
Bases per a la provisió en propietat d'una plaça d'inspector del cos de la Policia Local de Benicàssim.
  
Les bases generals que regeixen la selecció de la present plaça són les aprovades per l'Ajuntament en ple, en sessió celebrada el dia 31 de juliol de 1997, i publicades en el Diari Oficial de la Generalitat Valenciana, de data 2 d'octubre de 1997, i en el Butlletí Oficial de la Província de Castelló, de data 16 de setembre de 1997, modificades per acord plenari en data 30 d'octubre de 1997, la modificació del qual es va publicar en el Butlletí Oficial de la Província número 142 de data 27 de novembre de 1997 i en el Diari Oficial de la Generalitat Valenciana número 3.148 de 23 de desembre de 1997.
  
Junt amb les citades bases generals regeixen les bases específiques següents:
  
Primera. Objecte de la convocatòria
  
És objecte de la present convocatòria la provisió en propietat d'una plaça d'inspector del cos de policia local vacant en la plantilla d'aquest Ajuntament, pel procediment de promoció interna, mitjançant el sistema de concurs oposició.
  
Segona. Condicions dels aspirants
  
Per ser admés en el concurs oposició de promoció interna, s'han de reunir els següents requisits, referits al dia en què finalitze el termini d'admissió de sol·licituds:
  
Ser funcionari de carrera, integrat en la subescala de serveis especials, de l'escala bàsica, categoria oficial de l'Ajuntament de Benicàssim.
  
Estar en possessió del títol de diplomat universitari o equivalent, o tenir complides les condicions per obtenir-lo en la data que finalitze el termini de presentació d'instàncies.
  
Haver estat, almenys dos anys, com a funcionari de carrera en la categoria d'oficial de la Policia Local de Benicàssim.
  
No patir cap malaltia ni cap defecte físic que li impedisca el normal exercici de les funcions pròpies de l'escala i categoria a què aspira, d'acord amb el quadre d'exclusions mèdiques que obra en l'annex d'aquesta convocatòria.
  
No trobar-se suspés, ni inhabilitat per a l'exercici de funcions públiques.
  
Estar en possessió dels permisos que habiliten per a la conducció de les classes B en condicions per accedir al permís BTP, i que permeta la conducció de motocicletes amb unes característiques de potència que no sobrepassen els 25 kW o una relació potència/pes no superior a 0,16 kW/Kg.
  
Tercera. Presentació d'instàncies i documentació annexa
  
Les instàncies per sol·licitar prendre part en el concurs oposició s'han de dirigir al alcalde president de l'Ajuntament, i presentar-les en el Registre General o en la forma prevista en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. El termini de presentació és de 20 dies hàbils, a partir del següent de la publicació de l'extracte d'aquesta convocatòria en el Boletín Oficial del Estado.
  
En les instàncies els aspirants han de manifestar que reuneixen tots i cada un dels requisits exigits en aquestes bases i que es comprometen a prestar el preceptiu jurament o promesa, com també han d'haver ingressat els drets d'examen per un import de 18,03 euros, al següent número de compte de Rural Caixa de Benicàssim 3082 1378 55 0027513046.
  
A les instàncies cal acompanyar:
  
1. Justificant d'haver ingressat els drets d'examen.
  
2. Ha d'acompanyar-se, igualment, la documentació acreditativa dels mèrits al·legats per l'aspirant. La citada documentació ha d'acompanyar-se a la instància de sol·licitud d'admissió al concurs oposició en sobre tancat que pot ser lacrat. No es poden tenir en compte cap mèrit que no s'acredite en el moment de presentació de les instàncies. La documentació és tornada als aspirants que no siguen seleccionats, quan siga ferma la resolució del procés de selecció.
  
Quarta. Admissió d'aspirants
  
Per ser admesos a les proves selectives, basta que els aspirants manifesten en la instància que reuneixen totes i cada una de les condicions exigides en aquestes bases, referides a la data de finalització del termini de presentació, que hagen abonat els drets d'examen, i hagen aportat, si és el cas, la documentació acreditativa dels mèrits al·legats.
  
Després que haja expirat el termini de presentació d'instàncies, mitjançant una resolució de l'Alcaldia, s'aprova la llista d'aspirants admesos i exclosos dels diferents torns, que es fa pública en el Butlletí Oficial de la Província, i en el tauler d'anuncis de l'Ajuntament, es concedeix un termini de deu dies a efectes d'esmena d'errors.
  
Després que haja transcorregut aquest termini sense que es formule reclamació, s'entenen definitives les citades llistes, amb la resolució per part de l'Alcaldia de les reclamacions presentades.
  
En la resolució per la qual s'aproven les llistes, es determina el lloc, data i hora de la celebració de la primera prova de la fase prèvia.
  
Cinquena. tribunal qualificador
  
1. El tribunal qualificador està integrat pels següents membres, tots ells amb veu i vot:
  
- President: alcalde president de l'Ajuntament o regidor en qui delegue.
  
- Secretari: el de la corporació o funcionari en qui delegue, que actua a més com a vocal.
  
- Vocals:
  
· Un representant del professorat oficial, designat per l'Institut Valencià de Seguretat Pública.
  
· El cap del cos de la policia local de la corporació convocant; si no n'hi ha, un funcionari d'igual o superior categoria.
  
· Un representant de l'administració de la Generalitat Valenciana.
  
· Dos representants dels treballadors designats per la Junta de Personal de l'ajuntament corresponent.
  
2. La designació dels membres del tribunal inclou la dels respectius suplents, i es fa pública junt amb la llista d'admesos i exclosos, així com en el tauler d'anuncis de l'Ajuntament.
  
3. La corporació ha de sol·licitar als òrgans corresponents la designació dels respectius representants, que ha d'efectuar-se en el termini dels 20 dies següents al de la recepció de la sol·licitud.
  
4. Els vocals del tribunal han de posseir igual o superior titulació acadèmica que l'exigida per als llocs de treball oferts, i en cas de pertànyer a la policia local han de tenir igual o superior categoria.
  
5. El tribunal no pot constituir-se ni actuar sense l'assistència de la meitat més un dels seus membres, titulars o suplents.
  
6. El tribunal pot disposar la incorporació d'assessors especialistes a les seues sessions.
  
7. Els membres del tribunal poden abstenir-se o ser recusats, quan concórreguen les causes previstes legalment per a això.
  
8. A tots els efectes, el tribunal té la categoria 2a, tant respecte de les assistències dels membres del tribunal com dels seus assessors i col·laboradors.
  
Sisena. Començament i desenvolupament del concurs oposició
  
L'ordre d'actuació dels aspirants que hagen de realitzar els corresponents exercicis que no puguen realitzar-se conjuntament s'ha d'efectuar segons allò que disposa la Resolució de 25 de març del 2004, de la Conselleria de Justícia i Administracions Públiques o, si és el cas, resolució que la substituïsca.
  
Els aspirants són convocats en crida única, excepte casos de força major, degudament justificats i apreciats lliurement pel tribunal; la no-presentació d'un aspirant en el moment de ser cridat a qualsevol de les proves obligatòries, determina automàticament el decaïment del seu dret a participar en el procés selectiu, per la qual cosa en queda exclòs.
  
El tribunal pot requerir els aspirants, en qualsevol moment, perquè acrediten la seua identitat, per la qual cosa han d'anar proveïts del document nacional d'identitat.
  
Després que hagen començat les proves ja no és necessària la publicació dels successius anuncis de celebració dels restants exercicis en el Butlletí Oficial de la Província i Diari Oficial de la Generalitat Valenciana, i és suficient la seua publicació en els taulers d'anuncis de l'Ajuntament, amb 12 hores d'antelació respecte al seu començament, si es tracta del mateix exercici, o de 72, si es tracta d'un nou exercici.
  
Setena. Procediment de selecció
  
Abans de l'inici de les proves, els aspirants han d'aportar un certificat mèdic oficial en què es faça constar expressament la seua capacitat per concórrer a les proves físiques exigides per a l'accés a la categoria d'inspector.
  
Els aspirants que resulten admesos han d'efectuar les següents proves selectives:
  
1. Fase d'oposició
  
2. Fase de concurs
  
3. Curs selectiu
  
I. Fase d'oposició
  
Les proves de la fase d'oposició consten de les següents proves, d'acord amb l'article 7 del Decret 88/2001, de 24 d'abril, del Govern Valencià:
  
1. Prova psicotècnica
  
Consisteix a superar els exercicis o proves psicotècniques aptitudinals i de personalitat que es determinen en l'annex I d'aquestes bases. La superació de les citades proves en els municipis de la Comunitat Valenciana, expressament homologades per l'Institut Valencià de Seguretat Pública, té una validesa de sis mesos des de la seua realització, i eximeix durant aquest període l'aspirant de tornar a realitzar-les.
  
2. Proves d'aptitud física
  
Consisteixen a superar les proves d'aptitud física que posen de manifest la capacitat per a l'exercici del lloc de treball, el contingut i les marques mínimes de les quals són les següents segons el quadre d'edats que s'indica:
  
Barem d'edats masculí
  
Quadre d'edats 1 2 3
  
Fins 30 anys 4,20- 3,75m 60-
  
De 31 a 35 anys 4,50- 3,50m 1,10-
  
De 36 a 40 anys 5,30- 3,25m 1,30-
  
De 41 a 45 anys 1.500m 3,00m 1,30-
  
De 46 a 50 anys 1.300m 2,75m 1,40-
  
Més de 50 anys 1.200m 2,40m 1,55-
  
Barem d'edats femení
  
Quadre d'edats 1 2 3
  
Fins 30 anys 4,50- 3,10m 1,10-
  
De 31 a 35 anys 5,20- 2,90m 1,20-
  
De 36 a 40 anys 6,00- 2,70m 1,35-
  
De 41 a 45 anys 1.300m 2,50m 1,45-
  
De 46 a 50 anys 1.200m 2,30m 1,55-
  
Més de 50 anys 1.000m 2,10m 2,10-
  
2. Proves
  
2.1 Cursa de resistència 1.000 metres.
  
2.2 Salt de longitud amb cursa.
  
2.3 Natació 50 metres.
  
La qualificació d'aquest exercici és d'apte o no apte, i cal superar com a mínim dos de les proves per ser declarat apte.
  
La superació d'aquesta prova té una validesa de quatre anys des de la seua realització, amb independència de l'edat de l'aspirant, de manera que en queden exempts aquells que, en aquest període, l'hagen superada.
  
3. Qüestionari de cultura policial.
  
Consisteix a contestar correctament per escrit, un qüestionari de 100 preguntes, com a mínim, i 125 com a màxim, amb quatre respostes alternatives, de les quals només una és certa, sobre els temes que constitueixen el temari que s'indica en l'annex IV d'aquestes bases, en un temps màxim de dues hores, i mínim d'1 hora i 30 minuts.
  
La qualificació d'aquest exercici és de 0 a 10 punts, i cal obtenir un mínim de 5 punts per superar-lo. En tot cas, s'estableixen procediments de penalització per les respostes errònies.
  
4. Coneixement del valencià.
  
Consisteix a traduir del valencià al castellà, i viceversa, un text proposat pel tribunal, en un temps de 30 minuts.
  
Aquest exercici es qualifica de 0 a 4 punts i no és eliminatori.
  
5. Reconeixement mèdic.
  
Consisteix a superar un reconeixement mèdic, d'acord amb el quadre d'exclusions mèdiques que es determinen en l'annex II. La superació d'aquesta prova, homologada expressament per l'Institut Valencià de Seguretat Pública, té una validesa de sis mesos des de la seua realització, i queden exempts de passar-la aquells que, en aquest període l'hagen superada, sempre que no es produïsquen malalties o altres problemes de salut que, a parer del tribunal mèdic, justifique tornar-les a realitzar.
  
6. Desenvolupament del temari.
  
6.1 Tema de composició
  
Consisteix en el desenvolupament d'un tema d'actualitat i coneixement general relacionat amb els epígrafs del temari establert en l'annex IV, triat pel tribunal, l'extensió dels quals no pot ser inferior a tres folis ni excedir-ne cinc, a una sola cara, i en un temps no superior a 1 hora i 30 minuts, a fi de valorar la lògica de l'exposició. Aquest exercici, a elecció del tribunal, pot ser llegit en sessió pública per l'aspirant.
  
La qualificació d'aquest exercici és de 0 a 10 punts, i per superar l'exercici s'ha d'obtenir un mínim de 5 punts.
  
6.2 Desenvolupament del temari.
  
Consisteix a desenvolupar per escrit durant un temps màxim de dues hores, dos temes triats per l'aspirant de quatre extrets per sorteig d'entre els que componen el temari de l'annex III. Aquests temes han de ser llegits en sessió pública davant del tribunal, que pot formular les preguntes o aclariments que sobre aquests jutge oportunes.
  
Es valora la claredat d'idees, la facilitat d'expressió i el coneixement sobre els temes exposats.
  
La qualificació d'aquest exercici és de 0 a 10 punts, i per superar l'exercici s'ha d'obtenir un mínim de 5 punts.
  
6.3 Supòsit policial
  
Consisteix en la realització d'una prova pràctica, amb una duració mínima d'1 hora, que fixa el tribunal abans de la realització de l'exercici, el qual versarà sobre planificació, redacció, desenvolupament i exposició escrita d'un supòsit policial sobre les activitats, funcions i serveis propis de l'ocupació a què s'opta. Es valora el desenvolupament i exposició de totes les actuacions i mesures policials que han d'adoptar-se en matèria de distribució de personal, mitjans materials, seguretat ciutadana i vial, actuacions complementàries, i altres que siguen necessàries per a la realització del supòsit.
  
Aquestes es poden acompanyar o fixar sobre plànol, que aporta el tribunal, com també totes les dades gràfiques o representatives de les actuacions policials, o de distribució de mitjans, que servisquen per a la seua millor resolució.
  
La qualificació d'aquest exercici és de 0 a 10 punts, i cal obtenir-ne un mínim de 5 per superar-lo.
  
6.4 La valoració dels exercicis de desenvolupament del temari s'efectua mitjançant l'obtenció de la mitjana aritmètica de cada un dels membres del tribunal de selecció, i s'han de rebutjar a aquests efectes totes les puntuacions màximes i mínimes quan entre aquestes existisca una diferència de 4 punts o més, amb la utilització, si escau, de la puntuació màxima obtinguda com a punt de referència.
  
II. Fase de concurs
  
Quan haja finalitzat la fase d'oposició, s'han de valorar els mèrits aportats pels aspirants que l'hagen superada, d'acord amb el barem de mèrits inclòs en l'annex III d'aquestes bases.
  
La puntuació obtinguda en la fase de concurs se suma a l'obtinguda en la fase d'oposició.
  
El total de puntuació obtinguda en la fase de concurs és d'un màxim de 40% de la puntuació total màxima possible del concurs oposició.
  
Vuitena. Relació d'aprovats i reserva de dret per efectuar nomenaments en comissió de serveis.
  
Després que haja acabat la qualificació dels aspirants, el tribunal publica la relació d'aprovats per ordre de puntuació, els quals no poden sobrepassar el nombre de places convocades, sense perjudici del que estableix el Reglament General d'Ingrés del Personal al servei de l'administració de l'Estat.
  
L'Ajuntament es reserva el dret a efectuar, si escau, nomenaments en comissió de serveis a aquells aspirants que hagen aprovat algun exercici, en funció del nombre d'exercicis aprovats i la puntuació total obtinguda.
  
Novena. Curs selectiu
  
El tribunal formula proposta al president de la corporació de l'aspirant que, després de superar les proves selectives i de presentar la documentació exigida en aquestes bases, haja de realitzar el curs de capacitació de contingut teoricopràctic, i de caràcter selectiu, en l'Institut Valencià de Seguretat Pública, amb una duració de dos mesos.
  
Els aspirants proposats s'han d'incorporar a l'IVASP per realitzar el primer curs que es convoque. La seua qualificació correspon a l'IVASP.
  
Després que s'haja superat el curs teoricopràctic, l'Institut Valencià de Seguretat Pública ha de formular proposta de nomenament, si és el cas, a l'Alcaldia, amb indicació de la puntuació o qualificacions obtingudes, als efectes del seu nomenament.
  
En el supòsit que l'aspirant no supere el curs selectiu, l'IVASP ha de comunicar aquesta circumstància a l'Alcaldia, i l'aspirant pot incorporar-se al curs immediatament posterior. Si no superara aquest curs quedaria decaigut en el seu dret a participar en el procés selectiu instat, que s'entén acabat als efectes de poder convocar novament la plaça no coberta.
  
Per a la realització del curs teoricopràctic, l'aspirant és nomenat funcionari en pràctiques i percep a càrrec de l'Ajuntament les retribucions que corresponen d'acord amb les normes d'aplicació.
  
Deu. Presentació de documents
  
L'aspirant proposat pel tribunal ha de presentar davant de l'Ajuntament, en el termini màxim de 20 dies hàbils des que es fa pública la relació d'aprovats, els documents acreditatius de les condicions de capacitat i requisits exigits en aquestes bases, i que no hagueren estat aportats amb anterioritat. L'aspirant que tinga la condició de funcionari de carrera queda exempt de justificar documentalment les condicions generals que ja consten acreditades per obtenir el seu anterior nomenament. En tot cas, ha de presentar original o còpia compulsada del seu nomenament com a funcionari de carrera i títol acadèmic exigit. Si dins del termini indicat, i excepte cas de força major, no presentara l'anterior documentació, no podria ser nomenat funcionari, i s'invalidaria l'actuació respecte d'aquest, amb la nul·litat subsegüent dels actes del tribunal respecte d'aquest, sense perjudici de la responsabilitat en què pogueren haver incorregut, si és el cas. En el cas que l'aspirant siga exclòs per no presentar la documentació requerida, o per falsedat d'aquesta, el tribunal pot proposar la inclusió en la llista d'admesos del mateix nombre d'aspirants que el d'exclosos per les anteriors causes, sempre que hagen superat les proves selectives.
  
Onze. Nomenament
  
Després que s'hagen superat les proves de selecció, i el curs teoricopràctic, i després que s'haja presentat la documentació exigida, l'aspirant és nomenat funcionari de carrera, i ha de prendre possessió en el càrrec en el termini màxim de 30 dies a comptar del següent a aquell en què els siga notificat el nomenament.
  
Dotze. Incidències
  
El tribunal queda autoritzat per resoldre els dubtes que es presenten, interpretar les bases d'aquesta convocatòria i prendre els acords necessaris per al bon ordre del procés selectiu. En allò no previst en les presents bases s'ha d'aplicar el Reial Decret Legislatiu 781/1986, de 18 d'abril; Llei 7/1985, de 2 d'abril; Reial Decret 896/1991, de 7 de juny; DL de 24 d'octubre de 1995 del Govern Valencià, pel qual s'aprova el TR de la Llei de la Funció Pública Valenciana; Decret 33/1999, de 9 de març, del Govern Valencià; Reial Decret 365/1995, de 10 de març; Llei 6/1999, de 19 d'abril, de Policies Locals i de Coordinació de Policies Locals de la Comunitat Valenciana, i Decret 88/2001, de 24 d'abril, del Govern Valencià, pel qual s'estableixen les bases i criteris generals uniformes per a la selecció, promoció i mobilitat de totes les escales i categoria dels policies locals i auxiliars de policia local de la Comunitat Valenciana (DOGV número 3.988, de 27 d'abril del 2001) i les altres normes jurídiques aplicables.
  
Tretze. Recursos
  
Contra aquesta resolució que posa fi a la via administrativa es pot interposar:
  
- Recurs de reposició amb caràcter potestatiu. Termini: un mes a comptar de l'endemà d'aquell en què es reba aquesta notificació. Si en el mes de venciment no hi haguera dia equivalent s'entén que el termini expira l'últim dia del mes. Òrgan davant del qual s'interposa: davant del mateix que ha dictat l'acte administratiu.
  
- Recurs contenciós administratiu directament. Termini: dos mesos comptats des de l'endemà de la recepció d'aquesta notificació. Òrgan: davant del Jutjat Contenciós Administratiu de Castelló, excepte allò que disposa l'article 14.1 de la Llei 29/1998, de 13 de juliol, de la Jurisdicció Contenciosa Administrativa.
  
No obstant això, es pot interposar qualsevol altre recurs que es considere oportú.
  
Catorze. Publicació
  
Aquestes bases es publiquen en el Butlletí Oficial de la Província i en el Diari Oficial de la Generalitat Valenciana, i el seu extracte en el Boletín Oficial del Estado, amb comunicació del seu text íntegre a l'Institut Valencià de Seguretat Pública de la Generalitat Valenciana, en els termes establerts en la legislació de règim local i de coordinació de les policies locals de la Comunitat Valenciana.
  
Quan haja aparegut la convocatòria en el Boletín Oficial del Estado, tots els altres anuncis referents als processos d'aquesta s'han de publicar únicament en el Butlletí Oficial de la Província i en el tauler d'anuncis d'aquest Ajuntament, excepte les actes del tribunal, que únicament es publiquen en aquest tauler.
  
ANNEX I
  
Proves psicotècniques
  
El contingut de les proves psicotècniques s'ajusta al barem que s'indica, en atenció als factors que cal mesurar en el procés de selecció, d'acord amb el que disposa l'Ordre de 5 de desembre de 1994.
  
1. Aptituds mentals
  
Raonament verbal: com el seu nom indica, constitueix una mesura de l'aptitud per comprendre conceptes expressats a través de la paraula. Aprecia més la capacitat per abstraure, generalitzar i pensar de manera constructiva. Constitueix un valuós índex del nivell ocupacional al qual un subjecte pot aspirar, ja que en moltes tasques hi ha relació positiva entre el nivell de responsabilitat que tenen assignat i el grau de profunditat amb què han de ser compreses les idees expressades verbalment.
  
Raonament abstracte: intenta apreciar l'agilitat mental amb formes no verbals, ja que l'habilitat per raonar amb paraules no és idèntica a l'habilitat per raonar amb figures; el test raonament abstracte no substitueix adequadament el raonament verbal, però pot servir com a element de confrontació.
  
Rapidesa i precisió perceptiva: és una anàlisi ràpida de situacions complexes, ideat per mesurar la rapidesa de respostes en tasques de tipus perceptiu.
  
Atenció i resistència a la fatiga: és una prova que exigeix una gran concentració i resistència a la monotonia. En conseqüència, aquest instrument pot apreciar l'aptitud o capacitat per concentrar-se en tasques la principal característica de les quals és la rapidesa perceptiva, junt amb l'atenció continuada.
  
Agilitat mental: capacitat per comprendre situacions, les relacions que existeixen entre aquestes, poder captar les estructures de les citades relacions, i tenir un mètode sistemàtic de raonament.
  
Memòria visual: capacitat per recordar situacions a través del sentit de la vista.
  
2. Personalitat.
  
Sentit de la disciplina i de l'autoritat: conformitat davant de les normes i demandes dels seus superiors. Persona que sol ser sòbria i digna de confiança, com també dominada pel sentit del deure; perseverant, responsable i organitzada.
  
Sentit de la iniciativa: persona no inhibida, disposada a intentar noves coses; pot suportar sense fatiga les vicissituds del tracte amb la gent i les situacions emocionals aclaparadores.
  
Seguretat en si mateix. Fermesa personal: capacitat pràctica i realista. La confiança en si mateix i la seua capacitat per tractar amb coses és madura i poc ansiosa; és flexible i segura.
  
Desenvolupament de conductes cooperatives. Capacitat d'integració en el grup. Grau en què les persones s'ajuden entre elles i es mostren amables i cooperatives amb els companys. Persona adaptable, animosa, interessada pels altres. Bona col·laboradora amb el treball del grup.
  
Autocontrol dels impulsos i emocions: persona amb molt de control de les seues emocions i de la seua conducta en general. Cuidadosa i oberta a allò social. Evidencia allò que comunament es coneix com a respecte a si mateix; té en compte la reputació social.
  
Serenitat: persona assossegada, relaxada i tranquil·la.
  
Capacitat empàtica i de maneig de la relació interpersonal: persona socialment desimbolta, no inhibida, amb bona capacitat per aconseguir i mantenir contactes personals.
  
Neutralitat efectiva en l'exercici professional: persona responsable i organitzada; les seues metes es troben dins de la normativa social. Fa allò que socialment és correcte i segueix estrictament les normes; fa allò que és acceptat i idoni.
  
Capacitat d'automotivació: capacitat de sentir-se satisfet pel que fa a la seua ocupació. Grau en què una persona es preocupa per la seua activitat i s'hi lliura.
  
3. Característiques del test aptitudinal. puntuacions decils.
  
- Raonament verbal: 3,5
  
- Raonament abstracte: 3,5
  
- Rapidesa i precisió perceptiva: 3,5
  
- Atenció i resistència a la fatiga: 3,5
  
- Agilitat mental: 3,5
  
- Memòria visual: 4
  
4. Característiques de la valoració actitudinal.
  
Per a l'avaluació de les proves actitudinals són factors preferents que cal tenir en compte, d'acord amb l'ordre d'importància que a continuació s'expressa, els següents:
  
1. Autocontrol.
  
2. Serenitat.
  
3. Capacitat empàtica i maneig de les relacions interpersonals.
  
4. Sentit de la disciplina i de l'autoritat.
  
5. Desenvolupament de conductes corporatives i capacitat d'integració.
  
6. Seguretat i fermesa personal.
  
7. Sentit de la iniciativa.
  
8. Neutralitat professional.
  
9. Qualsevol altre d'anàloga significació als anteriorment referenciats.
  
A més, cal realitzar una anàlisi global de l'estructura de la personalitat, i en cas de detectar-se alguna anomalia significativa per al desenvolupament de la funció policial, i si el tècnic i tribunal ho consideren oportú abans de l'eliminació de l'opositor, les citades proves han de contrastar-se mitjançant entrevista a càrrec del tècnic.
  
La qualificació dels exercicis psicotècnics serà d'apte o no apte, i l'aspirant ha de superar com a mínim, en el cas dels factors aptitudinals, 4 dels 6 factors a mesurar, amb la condició d'haver superat en tots els casos el factor d'agilitat mental.
  
ANNEX II
  
Reconeixement mèdic
  
El contingut de la prova de reconeixement mèdic, d'acord amb allò que estableix l'Ordre de 22 de desembre de 1997, és el següent:
  
1. Obesitat o primesa manifesta que dificulten o incapaciten per a l'exercici del lloc de treball.
  
2. Ull i visió.
  
2.1 Agudesa visual, amb correcció o sense, inferior als dos terços de la visió normal en els dos ulls.
  
2.2 Hemianòpsia completa i absoluta.
  
3. Oïda i audició.
  
Agudesa auditiva que supose pèrdua entre 1.000 i 3.000 hertzs a 45 decibels o 6.000 hertzs a 45 decibels.
  
4. Aparell locomotor.
  
Qualsevol patologia òssia d'extremitats que produïsca retraccions o limitacions funcionals de causa muscular o articular.
  
5. Aparell cardiovascular.
  
- Hipertensió arterial mal controlada, que no ha de sobrepassar en repòs les xifres de 170 mmHg en pressió sistòlica i els 95 mmHg en pressió diastòlica; a judici del tribunal mèdic, es pot repetir la prova quan concórreguen circumstàncies que així ho aconsellen.
  
- Varius ulceroses. Tromboflebitis. Insuficiència cardíaca severa. Hipertròfia ventricular esquerra descompensada. Infart de repetició.
  
6. Aparell respiratori.
  
La bronquiopatia crònica obstructiva. El pneumotòrax espontani (en més d'una ocasió).
  
7. Sistema nerviós.
  
Epilèpsia, alcoholisme i toxicomania.
  
8. Pell i fàneres.
  
Cicatrius que produïsquen limitacions funcionals.
  
9. Altres processos patològics.
  
Malalties immunològiques sistemàtiques. Intoxicacions cròniques. Hemopaties greus.
  
ANNEX III
  
Barem per a la valoració dels mèrits de la fase de concurs
  
La qualificació de la fase de concurs no pot excedir el 40% del total.
  
El contingut del barem de mèrits, d'acord amb allò que estableix l'Ordre de 20 de gener de 1998, de la conselleria de Presidència, és el següent:
  
1. Titulació acadèmica:
  
Fins un màxim de 15 punts.
  
Cal valorar les titulacions acadèmiques acreditades pels concursants que siguen superiors a les que se'ls va exigir per accedir a l'escala i categoria a què pertanguen, d'acord amb l'escala següent:
  
Doctor: 10 punts
  
Llicenciat o equivalent: 8 punts
  
Diplomat universitari o equivalent: 7 punts
  
Diplomat en Criminologia: 7 punts
  
2. Grau personal:
  
S'adjudica un màxim de 3 punts per la possessió d'un determinat grau personal consolidat dins de la carrera administrativa de la forma següent:
  
Per posseir un grau personal superior al nivell del lloc sol·licitat: 3 punts.
  
Per posseir un grau personal igual al nivell del lloc sol·licitat: 2 punts.
  
Per posseir un grau personal inferior al nivell del lloc sol·licitat: 1 punt.
  
3. Antiguitat.
  
Fins un màxim de 20 punts:
  
Per cada any complet d'antiguitat en la mateixa escala i categoria de la policia local o superior: 1,50 punts.
  
Per cada any complet d'antiguitat en la categoria inferior de la policia local: 1,25 punts.
  
Per cada any complet d'antiguitat prestat en altres forces i cossos de seguretat: 0,50 punts, fins un màxim de 10 punts.
  
Per cada any complet d'antiguitat prestat en qualsevol administració pública: 0,25 punts, fins un màxim de 10 punts.
  
4. Altres mèrits:
  
Fins un màxim de 15 punts.
  
4.1 Coneixement del valencià acreditat amb certificat oficial de la Junta Qualificadora de Coneixements del Valencià:
  
Certificat de coneixements orals: 0,75 punts
  
Certificat de grau elemental: 1,25 punts
  
Certificat de grau mitjà: 2,50 punts
  
Certificat de grau superior: 3,00 punts.
  
4.2. Coneixement d'un o més idiomes acreditats documentalment, mitjançant certificació expedida per facultat o escola oficial reconeguda: 3 punts per cada un. La superació dels distints cursos complets que conformen els estudis oficials de les distintes facultats o escoles oficials es valoren a raó de 0,60 punts per curs complet.
  
5. Cursos organitzats per l'IVASP o Organismes anàlegs. Fins un màxim de 30 punts.
  
Per la realització de cursos organitzats per l'IVASP o homologats per aquest, cal ajustar-se al següent barem.
  
 Diploma Certificat Certif. aprof.
  
Nombre d'hores d'assistència d'aprofitam. excel.lent
  
De 20 a 50 h 0,5 1 2
  
De 51 a 100 h 1 2 4
  
De 101 a 150 h 2 3 6
  
De 151 a 200 h 3 4 8
  
De 201 a 250 h 4 5 10
  
Més de 250 h 5 7 14
  
Quan es tracte de cursos de duració inferior a la mínima avantdita, la puntuació d'aquests ve donada per la suma del còmput d'hores i/o assistència. En el cas d'haver impartit hores com a professor en els cursos, es puntuen amb el barem corresponent al certificat d'aprofitament, i sense superar per aquest concepte el màxim de 10 punts.
  
Els cursos organitzats i impartits per l'IVASP, realitzats amb anterioritat a la data d'entrada en vigor de la Resolució de la Direcció General d'Interior de 24 de març de 1995, sobre cursos de formació impartits per l'IVASP (10 d'abril de 1995), com també els realitzats pel Ministeri de l'Interior, o altres ministeris o conselleries relacionats amb la funció policial o organismes anàlegs, escoles de policia de les corporacions locals o de comunitats autònomes, les dues expressament reconegudes per l'IVASP, s'han de valorar en tot cas amb la puntuació corresponent al diploma d'assistència.
  
Els cursos bàsics de formació inicial i els cursos de capacitació no són objecte de puntuació.
  
Els cursos de dispensa en un grau del requisit de titulació s'han de puntuar, si escau, com a cursos amb diploma d'assistència. No són puntuables si ja es van tenir en compte a efectes de titulació acadèmica per a promoció interna.
  
6. Premis, distincions i condecoracions.
  
Fins un màxim de 10 punts.
  
Per estar en possessió de la Placa Col·lectiva al Mèrit Policial de la Generalitat Valenciana, 1 punt.
  
Per estar en possessió de la Placa Individual al Mèrit Policial de la Generalitat Valenciana, 3 punts.
  
Per estar en possessió de la Medalla al Mèrit Policial de la Generalitat Valenciana, 2 punts.
  
Per ser objecte de felicitació o menció individual per part del director general de la conselleria competent en matèria de policia local, 1 punt per cada una.
  
Per objecte de felicitació o menció col·lectiva per part del director general de la conselleria competent en matèria de policia local, 0,25 punts per cada una.
  
Per condecoracions concedides per altres administracions públiques com a reconeixement a la lloable, extraordinària i meritòria actuació policial a títol individual, 0,50 punts per cada una. Si la condecoració és concedida a títol col·lectiu la puntuació serà de 0,25 punts per a cada una.
  
Per premis, distincions, felicitacions o mencions concedits per altres administracions públiques com a reconeixement a la lloable, extraordinària i meritòria actuació policial a títol individual, 0,25 punts per cada un.
  
7. Altres mèrits:
  
Fins un màxim de 4 punts.
  
Es valoren els coneixements en administració i gestió de recursos humans i informàtica, títols de Socorrista Aquàtic, Primers Auxilis, Curs de Submarinisme, Arts Marcials, Defensa Personal, felicitacions, com també els cursos inclosos en el Pla de Formació Contínua i altres degudament acreditats i no valorats en els anteriors apartats, tots lliurement apreciats pel tribunal qualificador, fins un màxim de 0,25 punts per mèrit acreditat.
  
La intervenció com a ponent en conferències i seminaris relacionats amb l'activitat policial, i reconeguts per l'IVASP es valoren fins un màxim de 0,50 punts.
  
Les Publicacions relacionades amb l'activitat policial, es valoren fins un màxim de 0,75 punts per cada una.
  
8. Prova i entrevista personal.
  
Es realitza davant del tribunal qualificador i es valora fins un màxim de 10 punts, amb el contingut i puntuació que s'assenyala:
  
Coneixements del terme municipal, localització de carrers, serveis, institucions, organització i administració municipal, i altres de particular interés per a la població local de l'Ajuntament de Benicàssim, s'acrediten mitjançant la superació d'una prova objectiva consistent en un màxim de 50 i un mínim de 25 preguntes amb respostes alternatives.
  
La valoració d'aquesta prova serà de 6 punts.
  
Entrevista personal. Es valora i comprova l'aptitud, eficàcia, iniciativa i experiència professional del concursant en activitats anteriors, amb un màxim de 4 punts.
  
Únicament han de ser citats per celebrar la prova i entrevista, mitjançant la convocatòria corresponent i amb la menció expressa de les puntuacions aconseguides, aquells aspirants la puntuació dels quals, després de sumar els mèrits amb el màxim possible de l'entrevista, arribe com a mínim als 20 punts.
  
ANNEX IV
  
Temari
  
Dret constitucional
  
Tema 1. La Constitució espanyola de 1978. Estructura. Principis fonamentals. Organització política de l'estat espanyol. Classe i forma d'estat. Reforma de la Constitució.
  
Tema 2. La monarquia parlamentària. La Corona: funcions constitucionals del rei. Successió i regència. La ratificació. Les Corts Generals: les cambres. Composició, atribucions i funcionament. La funció legislativa. Relacions entre les Corts Generals i el Govern.
  
Tema 3. El poder executiu. El Govern. Composició. Funcions. La potestat reglamentària. El poder judicial. Estructura, organització i funcionament dels tribunals en el sistema espanyol.
  
Tema 4. Els drets i deures reconeguts en la Constitució. Procediments de garantia i protecció. El Tribunal Constitucional i el Defensor del Poble. La suspensió dels drets i llibertats.
  
Tema 5. Els drets humans. Instruments de reconeixement i protecció dels drets humans. La funció policial en relació amb el respecte i assegurament dels drets humans.
  
Tema 6. L'organització territorial espanyola. Les comunitats autònomes. Els estatuts d'autonomia. Òrgans i competències.
  
Tema 7. Les administracions públiques en la constitució. L'administració pública estatal i autonòmica. Competències i autonomia. Relacions. El ciutadà i l'administració.
  
Tema 8. La hisenda pública i l'administració tributària. La ciutadania i l'administració tributària.
  
Tema 9. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les altres institucions que componen la Generalitat Valenciana. Competències. Administració de justícia.
  
Tema 10. La Unió Europea. Institucions de la Unió Europea. L'ordenament jurídic de la Unió Europea. La recepció, aplicació i control del dret comunitari europeu a Espanya.
  
Dret administratiu
  
Tema 11. El dret administratiu. Fonts. Normes no parlamentàries amb rang de llei. El reglament.
  
Tema 12. L'acte administratiu. Requisits dels actes administratius. El procediment administratiu. Principis. Drets i deures dels ciutadans. Fases del procediment. Actes presumptes. El concepte d'interessat.
  
Tema 13. La revisió administrativa dels actes administratius. Procediments i límits de la revisió. Els recursos administratius. La revisió jurisdiccional dels actes administratius. El recurs contenciós administratiu.
  
Tema 14. L'administració local. El municipi. Elements. Territori. Població. Competències i autonomia. Béns i serveis municipals.
  
Tema 15. El municipi. Òrgans unipersonals de govern. L'alcalde. Els tinents d'alcalde. Els regidors.
  
Tema 16. Òrgans col·legiats de govern. L'Ajuntament en ple. La Comissió de Govern. Òrgans consultius i participatius. Les comissions informatives. Les juntes de districte.
  
Tema 17. La funció pública. El personal al servei de l'administració local. Concepte i classes. Organització de la funció pública local. Adquisició i pèrdua de la condició de funcionari.
  
Tema 18. La responsabilitat del personal al servei de les administracions públiques. Règim disciplinari i procediment sancionador dels funcionaris públics en general. Policia administrativa. Bans i ordenances municipals.
  
Tema 19. La potestat reglamentària dels ajuntaments. Les ordenances municipals. Els bans d'Alcaldia. Concepte i classes. Infraccions. Potestat sancionadora. Procediment sancionador administratiu.
  
Tema 20. Les competències municipals en matèria de protecció del medi ambient. Protecció civil. Activitats molestes, insalubres, nocives i perilloses. Les llicències d'usos i activitats.
  
Tema 21. Normes d'utilització de les vies públiques. Revetlles, guals, tendals, instal·lació de taules i cadires, contenidors, grues i material de construcció: òrgan competent per a la seua autorització. Sancions. Venda ambulant. Modalitats de venda ambulant. Requisits.
  
Tema 22. Normes reguladores d'autotaxis i autoturismes. Documentació necessària d'aquests vehicles, requisits, tarifes, competència. Focs artificials, classes d'artificis pirotècnics. Muntatge d'espectacles. Distància dels focs i protecció personal. Mendicitat. Regulació legal.
  
Tema 23. L'activitat urbanística. Requisits. Competències municipals en matèria d'escolarització.
  
Policia local
  
Tema 24. La seguretat ciutadana. Les forces i cossos de seguretat. Autoritats competents. La col·laboració i coordinació entre les forces i cossos de seguretat.
  
Tema 25. La policia local. Missions i objectius. Funcions. Policia administrativa i policia judicial.
  
Tema 26. El binomi policia local-ciutadania. Principis bàsics i normes d'actuació. Suports ètics.
  
Tema 27. Ordenament legislatiu de la policia local. Estructura orgànica i funcional. Règim estatutari. Drets i deures dels policies locals. Règim disciplinari dels funcionaris de policia local.
  
Tema 28. La Llei de Coordinació de Policia Local de la Comunitat Valenciana. La coordinació dels policies locals. Instruments de coordinació. Estructura i organització. Selecció, promoció i mobilitat dels policies locals de la Comunitat Valenciana.
  
Tema 29. L'Institut Valencià de Seguretat Pública. Regulació legal. Fins i funcions. La formació dels policies locals. Les diferents activitats de formació: cursos selectius bàsics, de capacitació i integració d'auxiliars de policia local. El Registre de Policies Locals.
  
Dret penal
  
Tema 30. El Codi Penal. Concepte d'infracció penal: delicte i falta. Les persones responsables criminalment dels delictes i les faltes. Les circumstàncies que modifiquen la responsabilitat penal.
  
Tema 31. L'homicidi i les seues formes. Avortament. Lesions. Lesions al fetus. Delictes contra la llibertat: detencions il·legals i segrests; amenaces; coaccions. Les tortures i altres delictes contra la integritat moral.
  
Tema 32. Delictes contra la llibertat sexual: agressions i abusos sexuals; l'assetjament sexual; exhibicionisme i provocació sexual; delictes relatius a la prostitució.
  
Tema 33. L'omissió del deure de socors. Delictes contra la intimitat, el dret a la pròpia imatge i la inviolabilitat del domicili.
  
Tema 34. Delictes contra el patrimoni i l'ordre socioeconòmic: furts, robatoris, extorsió, robatori i furt de vehicles.
  
Tema 35. Delictes contra l'administració pública: prevaricació i altres comportaments injusts; abandonament de destí i l'omissió del deure perseguir delictes; desobediència i denegació d'auxili; infidelitat en la custòdia de documents i de la violació de secrets.
  
Tema 36. Suborn, tràfic d'influències, malversació, fraus i exaccions il·legals, negociacions i activitats prohibides als funcionaris públics.
  
Tema 37. Delictes sobre l'ordenació del territori, el patrimoni històric, els recursos naturals i el medi ambient, i la protecció de la flora i fauna.
  
Tema 38. Delictes contra la salut pública. Delictes contra la seguretat del trànsit. Infraccions a les disposicions sobre trànsit i seguretat viària constitutives de delicte.
  
Tema 39. Faltes contra les persones. Faltes contra el patrimoni. Falta contra els interessos generals. Faltes contra l'ordre públic.
  
Dret processal
  
Tema 40. El procés penal. Concepte, objecte i característiques. Formes d'iniciació. Denúncia i querella. El dret de defensa. L'assistència d'advocat. El tractament de presos i detinguts. El procediment d'habeas corpus.
  
Tema 41. La policia judicial. La policia local com a policia judicial. Diligències d'investigació. La identificació. Entrades i escorcollaments en llocs tancats. Detenció i detenció il·legal.
  
Tema 42. Presó provisional i llibertat provisional. La fiança. Recursos contra les resolucions dels jutges d'instrucció o contra les dels tribunals superiors de justícia. Revisió. L'embargament.
  
Tema 43. L'atestat policial. Subjectes de l'atestat. L'instructor. L'objecte de l'atestat. Altres diligències policials.
  
Policia de trànsit i circulació
  
Tema 44. La Llei de Bases sobre Trànsit, Circulació de Vehicles de Motor i Seguretat Viària. Text articulat de la Llei sobre Trànsit, Circulació de Vehicles de Motor i Seguretat Viària. Les competències en matèria de trànsit i seguretat viària.
  
Tema 45. Usuaris i conductors. Obres i activitats prohibides en matèria de trànsit i seguretat viària. Normes de circulació de vehicles. Altres normes de circulació. Senyalització.
  
Tema 46. Autoritzacions administratives per conduir. Autoritzacions relatives a vehicles. Anul·lació, revocació i intervenció d'autoritzacions.
  
Tema 47. Infraccions i sancions. Mesures cautelars. La responsabilitat derivada de les anteriors infraccions. Procediment sancionador. Recursos. Execució de les sancions.
  
Tema 48. Matriculació de vehicles. Reforma en els vehicles. Ciclomotors. Vehicles especials. Vehicles històrics. Dispositius de limitació de velocitat. Inspecció Tècnica de Vehicles. Responsabilitat civil i l'assegurança obligatòria en els vehicles de motor.
  
Tema 49. El transport. Servei públic de viatgers i servei públic de mercaderies o mixts. El servei privat. Mercaderies perilloses. Condicions tècniques de transport i altres requisits principals. Reglament Nacional de Serveis Urbans i Interurbans de Transport d'Automòbils Lleugers. El transport escolar.
  
Tema 50. Els accidents de trànsit: concepte i consideracions prèvies. Les seues causes. Classes i fases.
  
Tema 51. Alcoholèmia. Concepte d'alcoholèmia. Taxa d'alcoholèmia. Efectes generals de les diferents taxes d'alcoholèmia. Normes per a la realització de la prova d'alcoholèmia. Alcoholímetres: descripció general i forma d'actuar
  
Tema 52. Persones obligades a sotmetre's a la prova de detecció. Infracció a la Llei de Seguretat viària, que comporta l'obligació de la prova.
  
Psicologia
  
Tema 53. El comandament. Concepte. Funcions. L'exercici del comandament.
  
Tema 54. Estils de comandament. Metodologies de comandament. L'eficàcia del comandament.
  
Tema 55. La presa de decisions. Tipologies. El procés de presa de decisions. Factors que influeixen en la presa de decisions. Decisions en grup. Poder i autoritat.
  
Tema 56. Tècniques de direcció. El factor temps. Selecció de tasques. Utilització de mitjans. Principis de disciplina efectiva. Conflictes.
  
Tema 57. Relació comandament-subordinat. Les necessitats de l'individu. Teories de la motivació centrades en el procés. Les conseqüències i objectius de la motivació.
  
Tema 58. Concepte i procés de la comunicació. Elements de la comunicació. La comunicació no verbal. Xarxes de comunicació. Fluxos de comunicació. Problemes i barreres de la comunicació. El rumor.
  
Tema 59. La comunicació amb superiors. Maneig de situacions difícils. Comunicació amb subordinats.
  
Tema 60. Grups socials. Les masses. Minories ètniques i culturals. Models explicatius de la delinqüència.
  
Bases específiques de la convocatòria per a la provisió en propietat, pel procediment de promoció interna, de dues places vacants d'oficial de la policia local d'aquest Ajuntament.
  
Les bases generals que regeixen la selecció de la present plaça són les aprovades per l'Ajuntament en ple, en sessió celebrada el dia 31 de juliol de 1997, i publicades en el Diari Oficial de la Generalitat Valenciana, de data 2 d'octubre de 1997, i en el Butlletí Oficial de la Província de Castelló, de data 16 de setembre de 1997, modificades per acord plenari en data 30 d'octubre de 1997, modificació que es publica en el Butlletí Oficial de la Província número 142 de data 27 de novembre de 1997, i en el Diari Oficial de la Generalitat Valenciana número 3.148 de 23 de desembre de 1997.
  
En tot allò que aquestes bases específiques no establisquen el contrari, regeixen en aquesta convocatòria les bases generals aprovades per aquest Ajuntament per a les convocatòries de les proves selectives de totes les vacants de la plantilla en general.
  
Primera. Objecte de la convocatòria
  
És objecte de la present convocatòria la provisió en propietat, pel procediment de promoció interna, mitjançant el sistema de concurs oposició, de dues places vacants en la plantilla d'aquest Ajuntament, enquadrades en el grup C, complement de destí, nivell 16, corresponent a l'escala d'administració especial, serveis especials, classe policia local, compreses en les ofertes d'ocupació pública del 2003 i 2004.
  
Segona. Condicions dels aspirants
  
Per ser admesos al concurs oposició per promoció interna, els aspirants han de reunir els requisits següents:
  
a) Ser funcionari de carrera, integrat en la subescala de serveis especials, classe policia local i els seus auxiliars de l'Ajuntament de Benicàssim.
  
b) Haver estat, almenys, dos anys com a funcionari de carrera en la categoria immediatament inferior.
  
c) No patir malaltia ni defecte físic que li impedisca el normal exercici de les funcions pròpies de l'escala i categoria a què aspira, d'acord amb el quadre d'exclusions mèdiques que s'establisca per ordre del conseller competent en matèria de policia.
  
d) No trobar-se suspés ni inhabilitat per a l'exercici de funcions públiques.
  
e) Estar en possessió dels permisos que habiliten per a la conducció de les classes B en condicions per accedir al permís BTP, i que permeta la conducció de motocicletes amb unes característiques de potència que no sobrepassen els 25 kW o una relació potència/pes no superior a 0,16 kW/Kg.
  
f) Estar en possessió de la titulació exigida, o equivalent, per a l'accés a l'escala a què es concórrega, o tenir complides les condicions per a obtenir-la en la data en què finalitze el termini de presentació d'instàncies.
  
Tercera. Presentació d'instàncies i documentació annexa
  
Les instàncies per prendre part en la present convocatòria s'han de dirigir a l'alcalde president d'aquest Ajuntament, i es pot utilitzar la instància model que facilita l'Oficina d'Informació Municipal. Les instàncies s'han de presentar en el Registre General, o en la forma que determina l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. El termini de presentació és de 20 dies hàbils, a partir del següent de la publicació de l'extracte d'aquesta convocatòria en el Boletín Oficial del Estado.
  
En les instàncies els aspirants han de manifestar que reuneixen tots i cada un dels requisits exigits en aquestes bases i que es comprometen a prestar el preceptiu jurament o promesa, com també han d'haver ingressat els drets d'examen per un import de 18,03 euros, al següent número de compte de Rural Caixa de Benicàssim: 3082 1378 55 2808942729.
  
A les instàncies s'ha d'acompanyar:
  
Documentació acreditativa dels mèrits al·legats per l'aspirant. Aquesta documentació ha d'acompanyar-se a la instància de sol·licitud d'admissió al concurs oposició, en sobre tancat, que pot ser lacrat. No es té en compte cap mèrit que no s'acredite en aqueix moment. La documentació es torna als concursants que no resulten seleccionats, una vegada siga ferma la resolució del concurs oposició.
  
Justificant d'haver ingressat els drets d'examen.
  
Quarta. Admissió d'aspirants
  
Per ser admesos a les proves selectives, basta que els aspirants manifesten en les seues instàncies que reuneixen totes i cada una de les condicions exigides en aquestes bases, referides a la data de finalització del termini de presentació i instàncies, i que hagen abonat els drets d'examen.
  
Després que haja expirat el termini de presentació d'instàncies, mitjançant una resolució de l'Alcaldia, s'aprova la llista dels admesos i exclosos. La citada resolució es publica en el Butlletí Oficial de la Província de Castelló, Diari Oficial de la Generalitat Valenciana i tauler d'anuncis de l'Ajuntament, amb la concessió d'un termini de 10 dies per a l'esmena de defectes per part dels aspirants exclosos. No obstant això, els errors de fet poden esmenar-se en qualsevol moment, d'ofici o a petició de la persona interessada.
  
Si transcorre aquest termini sense que es formule cap reclamació, s'entenen definitives les citades llistes. Si existiren reclamacions, serien resoltes per l'Alcaldia.
  
En la resolució per la qual s'aproven les llistes es determina el lloc, data i hora de la celebració del primer exercici de l'oposició i composició del tribunal qualificador.
  
Cinquena. Tribunal qualificador
  
1. El tribunal qualificador de les proves convocades està compost pels següents membres, tots ells amb veu i vot:
  
- President: l'alcalde president de l'Ajuntament o regidor en qui delegue.
  
- Secretari: el de la corporació, o funcionari en qui delegue, que actua a més com a vocal.
  
- Vocals:
  
· Un representant designat per la direcció general de la Generalitat Valenciana competent en matèria de policia local.
  
· Un representant designat per la direcció general de la Generalitat Valenciana competent en matèria d'administració local.
  
· El cap del cos de la policia local de la corporació o, si no n'hi ha, un funcionari de la corporació d'igual o superior categoria, preferentment pertanyent al cos de la policia local.
  
Dos representants dels treballadors designats per la Junta de Personal de l'Ajuntament.
  
2. La composició del tribunal inclou la dels respectius suplents.
  
3. Poden nomenar-se assessors del tribunal per a les proves psicotècniques, mèdiques, d'aptitud física i de valencià. El seu nomenament ha de fer-se públic junt amb el del tribunal.
  
4. La corporació ha de sol·licitar als òrgans corresponents la designació dels respectius representants, que ha d'efectuar-se en el termini dels 20 dies següents al de la recepció de la sol·licitud.
  
5. Els vocals del tribunal han de posseir igual o superior titulació acadèmica que l'exigida per als llocs de treball oferts, i pertànyer a igual o superior grup i categoria.
  
6. El tribunal no pot constituir-se ni actuar sense l'assistència de la meitat més un dels seus membres, titulars o suplents.
  
7. Els membres del tribunal poden abstenir-se o ser recusats quan concórreguen les causes previstes legalment per a això.
  
8. A tots els efectes, el tribunal té la categoria segona a la qual es refereix l'article 30.1.b del Reial Decret 462/2002, de 24 de maig, tant respecte de les assistències dels membres del tribunal com dels seus assessors i col·laboradors.
  
Sisena. Començament i desenvolupament de l'oposició
  
Els aspirants són convocats en crida única, excepte casos de força major degudament justificats i apreciats lliurement pel tribunal. La no-presentació d'un aspirant en el moment de ser cridat a qualsevol dels exercicis obligatoris determina automàticament el decaïment del seu dret a participar en tal exercici i en els successius, per la qual cosa queda exclòs del procediment selectiu.
  
L'ordre d'actuació dels aspirants en aquells exercicis que no puguen realitzar-se conjuntament es determina mitjançant sorteig previ.
  
El tribunal pot requerir en qualsevol moment els aspirants perquè acrediten la seua identitat, per la qual cosa han d'anar proveïts del document nacional d'identitat.
  
Quan hagen començat les proves ja no és obligatòria la publicació dels successius anuncis de celebració dels restants exercicis en el Butlletí Oficial de la Província ni en el Diari Oficial de la Generalitat Valenciana. Aquests anuncis han de fer-se públics per part del tribunal en els taulers del Servei de Personal, amb 12 hores d'antelació al seu començament, si es tracta del mateix exercici, o 48 hores si es tracta d'un nou exercici.
  
Setena. Procediment de selecció
  
Abans de l'inici de les proves els aspirants han d'aportar un certificat mèdic oficial en què es faça constar expressament la seua capacitat per concórrer a les proves físiques exigides per a l'accés a la categoria d'oficial.
  
Els aspirants que resulten admesos han d'efectuar les següents proves selectives:
  
1. Fase d'oposició
  
2. Fase de concurs
  
3. Curs selectiu
  
I. Fase d'oposició.
  
Primer exercici. Prova psicotècnica. Obligatori i eliminatori.
  
Consisteix a superar els exercicis o proves psicotècniques aptitudinals i de personalitat que s'arrepleguen en els annexos d'aquestes bases. La superació de les citades proves en els municipis de la Comunitat Valenciana, expressament homologades per l'Institut Valencià de Seguretat Pública, tenen una validesa d'un any des de la seua realització, i eximeixen durant aquest període l'aspirant de tornar a realitzar-les.
  
Aquest exercici és qualificat com apte o no apte.
  
Segon exercici. Proves d'aptitud física. Obligatori i eliminatori.
  
Consisteixen a superar proves d'aptitud física que posen de manifest la capacitat per a l'exercici del lloc de treball, el contingut i marques mínimes de les quals han de ser, almenys, les següents:
  
Proves físiques.
  
Cal ajustar-se als següents barems en atenció a l'edat i sexe dels aspirants.
  
Barem d'edats masculí
  
Quadre d'edats 1 2 3
  
Fins 30 anys 4,20- 3,75m 60-
  
De 31 a 35 anys 4,50- 3,50m 1,10-
  
De 36 a 40 anys 5,30- 3,25m 1,30-
  
De 41 a 45 anys 1.500m 3,00m 1,30-
  
De 46 a 50 anys 1.300m 2,75m 1,40-
  
Més de 50 anys 1.200m 2,40m 1,55-
  
Barem d'edats femení
  
Quadre d'edats 1 2 3
  
Fins 30 anys 4,50- 3,10m 1,10-
  
De 31 a 35 anys 5,20- 2,90m 1,20-
  
De 36 a 40 anys 6,00- 2,70m 1,35-
  
De 41 a 45 anys 1.300m 2,50m 1,45-
  
De 46 a 50 anys 1.200m 2,30m 1,55-
  
Més de 50 anys 1.000m 2,10m 2,10-
  
Proves:
  
1. Cursa de resistència 1.000 metres.
  
2. Salt de longitud amb cursa.
  
3. Natació 50 metres.
  
La qualificació d'aquest exercici és d'apte o no apte, i cal superar com a mínim dos de les tres proves per a ser declarat apte.
  
La superació d'aquesta prova té una validesa de quatre anys des de la seua realització, amb independència de l'edat de l'aspirant, i queden exempts de realitzar-la aquells que, en aquest període, ja l'hagen superada.
  
La valoració de les proves d'aptitud física en les proves de salt es realitza mesurant la distància efectiva.
  
Tercer exercici. Qüestionari. Obligatori i eliminatori.
  
Consisteix a contestar correctament per escrit un qüestionari d'un mínim de 50 preguntes i màxim de 75, amb quatre respostes alternatives una de les quals és certa, en un temps màxim d'1 hora i 30 minuts, sobre els temes relacionats en els grups I a IV, els dos inclosos, de l'annex IV del temari. Per a la correcció d'aquesta prova es tenen en compte, en tot cas, les respostes errònies.
  
La qualificació d'aquest exercici és de 0 a 10 punts, i cal obtenir una qualificació de 5 punts per a superar-lo.
  
Quart exercici. Exercici pràctic. Obligatori i eliminatori.
  
Consisteix en la realització d'un exercici escrit, amb una duració màxima d'1 hora, que fixa el tribunal abans de la seua realització, i que versa sobre el desenvolupament d'un supòsit policial sobre les activitats, funcions i serveis propis de l'ocupació a què s'opta, com també, si escau, sobre la redacció de documents policials. Es valora la claredat i exposició de totes les actuacions i mesures que hagen d'adoptar-se en relació amb el supòsit plantejat.
  
Es pot acompanyar o fixar sobre plànol, que aporta el tribunal, les actuacions policials.
  
La qualificació d'aquest exercici és de 0 a 10 punts, i cal obtenir un mínim de 5 punts per superar-lo.
  
Cinqué exercici. Coneixement del valencià. Obligatori i no eliminatori.
  
Exercici consistent a traduir del valencià al castellà i viceversa, un text proposat pel tribunal, en un temps a determinar.
  
Aquest exercici es qualifica de 0 a 4 punts i no és eliminatori.
  
Sisé exercici. Reconeixement mèdic.
  
Consisteix a superar un reconeixement mèdic, d'acord amb el quadre d'exclusions mèdiques que s'arrepleguen en els annexos d'aquestes bases. La superació d'aquesta prova, homologada expressament per l'IVASP, té una validesa d'un any des de la seua realització, i queden exempts de realitzar-la aquells que, en aquest període, l'hagen superada, sempre que no es produïsquen malalties o altres problemes de salut que, a judici del tribunal mèdic, justifiquen tornar a passar-la.
  
Es qualifica d'apte o no apte.
  
Seté exercici. Desenvolupament del temari. Obligatori i eliminatori.
  
Consisteix a desenvolupar per escrit durant un temps màxim d'1 hora i 30 minuts i mínim d'1 hora, dos temes triats per l'aspirant de quatre extrets per sorteig, dels grups primer a quart, els dos inclosos, que componen el temari.
  
Aquests temes han de ser llegits en sessió pública davant del tribunal, que pot formular les preguntes o aclariments que jutge oportunes sobre aquests. Es valora la claredat d'idees i el coneixement sobre els temes exposats.
  
La qualificació d'aquest exercici és de 0 a 10 punts, i per superar l'exercici cal obtenir un mínim de 5 punts.
  
Vuité exercici. Temes locals. Obligatori i no eliminatori.
  
Consisteix en l'exposició per escrit d'un tema dels que componen el grup V, en un temps màxim d'1 hora i mínim de 45 minuts. Es valoren els coneixements exposats, la claredat en l'exposició, neteja, redacció i ortografia, i, en tot cas, ha de ser llegit per l'aspirant en sessió pública davant del tribunal. La qualificació d'aquest exercici és de 0 a 5 punts.
  
La valoració dels exercicis de desenvolupament del temari s'efectua mitjançant l'obtenció de la mitjana aritmètica de cada un dels membres del tribunal de selecció, i cal rebutjar a aquests efectes totes les puntuacions màximes i mínimes quan entre aquestes existisca una diferència de 4 punts o més, amb la utilització, si és el cas, de la puntuació màxima obtinguda com a punt de referència. La citada diferència serà de 2 punts quan es tracte de valorar els temes locals.
  
II. Fase de concurs.
  
En finalitzar la fase d'oposició, es valoren els mèrits aportats pels aspirants que l'hagen superada, d'acord amb el barem de mèrits inclòs en l'annex corresponent d'aquestes bases.
  
La puntuació obtinguda en la fase de concurs se suma a l'obtinguda en la fase d'oposició.
  
El total de puntuació obtinguda en la fase de concurs és d'un màxim del 40% de la puntuació total màxima possible de concurs oposició.
  
Vuitena. Relació d'aprovats i reserva de dret per efectuar nomenaments en comissió de serveis
  
1. El nombre d'aspirants aprovats en el procés selectiu no pot excedir el nombre de places convocades.
  
2. Els tribunals han de formular proposta a la corporació dels aspirants que, després de superar el procés selectiu i de presentar la documentació exigida per les bases de la convocatòria, hagen d'incorporar-se a l'Institut Valencià de Seguretat Pública, per seguir un curs de formació teoricopràctic de caràcter selectiu.
  
3. Si algun o alguns dels aspirants aprovats renunciaren a continuar en el procés de selecció, o en foren exclosos per no tenir algun dels requisits exigits, no presentar la documentació, per falsedat d'aquesta, o per no superar el curs selectiu, s'anul·larien les actuacions respecte d'aquests i el tribunal podria proposar la inclusió en la llista d'admesos del mateix nombre d'aspirants que el d'exclosos per les anteriors causes, els quals s'incorporarien a la realització del curs selectiu en les mateixes condicions que les assenyalades en l'article següent, sense perjudici de la responsabilitat en què, si fóra el cas, podrien haver incorregut.
  
4. L'Ajuntament es reserva el dret d'efectuar, si escau, nomenaments en comissió de serveis d'aquells aspirants que hagen aprovat algun exercici, en funció del nombre d'exercicis aprovats i la puntuació total obtinguda.
  
Novena. Curs selectiu
  
En finalitzar les proves selectives, oposició i concurs, el tribunal ha de fer pública la relació d'aspirants aprovats, si n'hi haguera, per ordre de puntuació aconseguida, i elevar la citada relació a l'Alcaldia Presidència, conjuntament amb l'acta de l'última sessió.
  
Després de presentar la documentació exigida, els aspirants proposats s'incorporen a l'Institut Valencià de Seguretat Pública per realitzar el primer curs teoricopràctic que se celebre, amb una duració de 350 hores. La qualificació del curs correspon a l'IVASP.
  
Durant la realització del curs teoricopràctic, els aspirants són nomenats per la corporació funcionaris en pràctiques, i han de percebre les retribucions que els corresponguen.
  
Deu. Presentació de documents
  
Els aspirants proposats pel tribunal han d'aportar davant del Departament de Personal de l'Ajuntament de Benicàssim, en el termini de 20 dies hàbils des que es fa pública la relació d'aspirants aprovats, els documents acreditatius de les condicions de capacitat i requisits exigits en les presents bases de convocatòria
  
Els aspirants que tinguen la condició de funcionaris de carrera queden exempts de justificar documentalment les condicions generals que ja hagen estat acreditades per obtenir el seu anterior nomenament. En tot cas, han de presentar original o fotocòpia compulsada del seu nomenament com a funcionaris de carrera.
  
Els que dins del termini indicat, i excepte cas de força major, no presenten la documentació, no poden ser nomenats funcionaris, i s'invalida l'actualització de l'interessat i la nul·litat subsegüent dels actes del tribunal respecte d'aquest, sense perjudici de la responsabilitat en què pogueren haver incorregut per falsedat en la seua instància. En el cas que l'aspirant siga exclòs per no presentar la documentació, o per la falsedat d'aquesta, el tribunal pot proposar la inclusió en la llista d'admesos, del mateix nombre d'aspirants que el d'exclosos per les anteriors causes.
  
Onze. Nomenament
  
Després que s'haja superat el curs teoricopràctic, l'IVASP ha de formular una proposta de nomenament a l'Alcaldia. Els aspirants que no superen el curs teoricopràctic poden incorporar-se al curs immediatament posterior. No obstant això, cessen com a funcionaris en pràctiques, i poden ser-ne nomenats novament quan s'incorporen al següent curs. Si no superaren aquest segon curs, quedarien definitivament decaiguts en el seu dret de reserva de plaça.
  
Els aspirants que superen el curs teoricopràctic, després de presentar la documentació exigida, són nomenats funcionaris de carrera i han de prendre possessió del càrrec en el termini de 30 dies, a comptar del següent a aquell en què els siga notificat el nomenament.
  
Dotze. Incidències
  
El tribunal queda autoritzat per resoldre els dubtes que es presenten, interpretar les bases d'aquesta convocatòria i prendre els acords necessaris per al bon ordre del procés selectiu. En allò no previst en les presents bases s'ha d'aplicar el Reial Decret Legislatiu 781/1986, de 18 d'abril; Llei 7/1985, de 2 d'abril; Reial Decret 896/1991, de 7 de juny; Decret 33/1999, de 9 de març, del Govern Valencià; Reial Decret 365/1995, de 10 de març; Llei 6/1999, de 19 d'abril, de Policies Locals i de Coordinació de Policies Locals de la Comunitat Valenciana, i Decret 88/2001, de 24 d'abril, del Govern Valencià, pel qual s'estableixen les bases i criteris generals uniformes per a la selecció, promoció i mobilitat de totes les escales i categoria dels policies locals i auxiliars de policia local de la Comunitat Valenciana (DOGV número 3.988, de 27 d'abril del 2001) i les altres normes jurídiques aplicables.
  
Tretze. Recursos
  
Contra aquesta resolució que posa fi a la via administrativa es pot interposar:
  
a) Recurs de reposició amb caràcter potestatiu. Termini: un mes a comptar des de l'endemà d'aquell en què es reba aquesta notificació. Si en el mes de venciment no hi haguera dia equivalent s'entendria que el termini expira l'últim dia del mes. Òrgan davant del qual s'interposa: davant del mateix que ha dictat l'acte administratiu.
  
b) Recurs contenciós administratiu directament. Termini: dos mesos comptats des de l'endemà de la recepció d'aquesta notificació. Òrgan: davant del Jutjat Contenciós Administratiu de Castelló, excepte allò que disposa l'article 14.1 de la Llei 29/1998, de 13 de juliol, de la Jurisdicció Contenciosa Administrativa.
  
No obstant això, es pot interposar qualsevol altre recurs que es considere oportú.
  
Catorze. Publicació
  
Aquestes bases es publiquen en el Butlletí Oficial de la Província i en el Diari Oficial de la Generalitat Valenciana, i el seu extracte en el Boletín Oficial del Estado, amb comunicació del seu text íntegre a l'institut Valencià de Seguretat Pública de la Generalitat Valenciana, en els termes establerts en la legislació de règim local i de coordinació dels policies locals de la Comunitat Valenciana.
  
ANNEX I
  
Contingut del reconeixement mèdic
  
El contingut del reconeixement mèdic, d'acord amb allò que estableix l'Ordre de la Conselleria de Presidència de 22 de desembre de 1997, és el següent:
  
Reconeixement mèdic
  
1. Obesitat o primesa manifesta que dificulten o incapaciten per a l'exercici del lloc de treball.
  
2. Ull i visió.
  
2.1. Agudesa visual, amb correcció o sense, inferior als dos terços de la visió normal en els dos ulls.
  
2.2. Hemianòpsia completa i absoluta.
  
3. Oïda i audició.
  
Agudesa auditiva que supose pèrdua entre 1.000 i 3,000 hertzs a 45 decibels o 6.000 hertzs a 45 decibels.
  
4. Aparell locomotor.
  
Qualsevol patologia òssia d'extremitats que produïsca retraccions o limitacions funcionals de causa muscular o articular.
  
5. Aparell cardiovascular.
  
Hipertensió arterial mal controlada, que no ha de sobrepassar les xifres en repòs de 170 mmHg en pressió sistòlica i de 95 mmHg en pressió diastòlica; a judici del tribunal mèdic es pot repetir la prova quan hi concórreguen circumstàncies que així ho aconsellen.
  
Varius ulceroses. Tromboflebitis. Insuficiència cardíaca severa. Hipertròfia ventricular esquerra descompensada. Infart de repetició.
  
6. Aparell respiratori.
  
La bronquiopatia crònica obstructiva. El pneumotòrax espontani (en més d'una ocasió).
  
7. Sistema nerviós.
  
Epilèpsia, alcoholisme i toxicomania.
  
8. Pell i fàneres.
  
Cicatrius que produïsquen limitacions funcionals.
  
9. Altres processos patològics.
  
Malalties immunològiques sistemàtiques. Intoxicacions cròniques. Hemopaties greus.
  
ANNEX II
  
Proves psicotècniques
  
El contingut de les proves psicotècniques, d'acord amb el que estableix l'Ordre de 5 de desembre de 1994, és el següent:
  
Barem d'aplicació per al reconeixement psicotècnic
  
Descripció dels factors que cal mesurar en el procés de selecció.
  
I. Aptituds mentals.
  
Raonament verbal: com el seu nom indica, constitueix una mesura de l'aptitud per comprendre conceptes, expressats a través de la paraula. Aprecia més la capacitat per abstraure, generalitzar i pensar de manera constructiva. Constitueix un valuós índex del nivell ocupacional al qual un subjecte pot aspirar, ja que en moltes tasques, hi ha relació positiva entre el nivell de responsabilitat que tenen assignat i el grau de profunditat amb què han de ser compreses les idees expressades verbalment.
  
Raonament abstracte: intenta apreciar l'agilitat mental amb formes no verbals, ja que l'habilitat per raonar amb paraules no és idèntica a l'habilitat per raonar amb figures, el test raonament abstracte no substitueix adequadament el raonament verbal, però pot servir com a element de confrontació.
  
Rapidesa i precisió perceptiva: és una anàlisi ràpida de situacions complexes, ideat per mesurar la rapidesa de respostes en tasques de tipus receptiu.
  
Atenció i resistència a la fatiga: és una prova que exigeix una gran concentració i resistència a la monotonia. En conseqüència, aquest instrument pot apreciar l'aptitud o capacitat per concentrar-se en tasques la principal característica de les quals és la rapidesa perceptiva, junt amb l'atenció continuada.
  
Agilitat mental: capacitat per comprendre situacions, les relacions que existeixen entre aquestes, poder captar les estructures de les citades relacions i tenir un mètode sistemàtic de raonament.
  
Memòria visual: capacitat per recordar situacions a través del sentit de la vista.
  
II. Personalitat.
  
Sentit de la disciplina i de l'autoritat: conformitat davant de les normes i demandes dels seus superiors. Persona que sol ser sòbria i digna de confiança, així com dominada pel sentit del deure, perseverant, responsable i organitzada.
  
Sentit de la iniciativa: persona no inhibida, disposada a intentar noves coses; pot suportar sense fatiga les vicissituds del tracte amb la gent i les situacions emocionals aclaparadores.
  
Seguretat en si mateix. Fermesa personal: capacitat pràctica i realista. La confiança en si mateix i la seua capacitat per tractar amb coses és madura i poc ansiosa; és flexible i segura.
  
Desenvolupament de conductes cooperatives: capacitat d'integració en el grup. Grau en què les persones s'ajuden entre elles i es mostren amables i cooperatives amb els companys. Persona adaptable, animosa, interessada pels altres. Bona col·laboradora amb el treball del grup.
  
Autocontrol dels impulsos i emocions: persona amb molt de control de les seues emocions i de la seua conducta en general. Cuidadosa i oberta a allò social. Evidencia allò que comunament es coneix com a respecte a si mateix; té en compte la reputació social.
  
Serenitat: persona assossegada, relaxada i tranquil·la.
  
Capacitat empàtica i de maneig de la relació interpersonal. Persona socialment desimbolta, no inhibida, amb bona capacitat per aconseguir i mantenir contactes personals.
  
Neutralitat efectiva en l'exercici professional: persona responsable i organitzada, les seues metes es troben dins de la normativa social. Fa el que socialment és correcte, i segueix estrictament les normes. Fa allò que és acceptat i idoni.
  
Capacitat d'automotivació: capacitat de sentir-se satisfet pel que fa a la seua ocupació. Grau en què una persona es preocupa per la seua activitat i s'hi lliura.
  
III. Característiques del test aptitudinal. Puntuacions decils.
  
- Raonament verbal: 3,5
  
- Raonament abstracte: 3
  
- Rapidesa i precisió perceptiva: 3,5
  
- Atenció i resistència a la fatiga: 3,5
  
- Agilitat mental: 3
  
- Memòria visual: 3,5
  
IV. Característiques de la valoració actitudinal.
  
Per a l'avaluació de les proves actitudinals són factors preferents que cal tenir en compte, d'acord amb l'ordre d'importància que a continuació s'expressa, els següents:
  
1. Autocontrol.
  
2. Serenitat.
  
3. Capacitat empàtica i maneig de les relacions interpersonals.
  
4. Sentit de la disciplina i de l'autoritat.
  
5. Desenvolupament de conductes corporatives i capacitat d'integració.
  
6. Seguretat i fermesa personal.
  
7. Sentit de la iniciativa.
  
8. Neutralitat professional.
  
9. Qualsevol altre d'anàloga significació als anteriorment referenciats.
  
A més, ha de realitzar-se una anàlisi global de l'estructura de la personalitat, i en cas de detectar-se alguna anomalia significativa per al desenvolupament de la funció policial, i, si el tècnic i tribunal ho consideren oportú abans de l'eliminació de l'opositor, les citades proves han de contrastar-se mitjançant entrevista a càrrec del tècnic.
  
La qualificació dels exercicis psicotècnics és d'apte o no apte, i l'aspirant ha de superar com a mínim, en el cas dels factors aptitudinals, 4 dels 6 factors que es mesuren, amb la condició d'haver superat en tots els casos el factor d'agilitat mental.
  
ANNEX III
  
Barem per a la valoració dels mèrits de la fase de concurs
  
La qualificació de la fase de concurs no pot excedir el 40% del total de la fase d'oposició.
  
El contingut del barem de mèrits, d'acord amb el que estableix l'Ordre de 20 de gener de 1998, de la conselleria de Presidència, és el següent:
  
1. Titulació acadèmica:
  
Fins un màxim de 15 punts.
  
Es valoren les titulacions acadèmiques acreditades pels concursants que siguen superiors a la que se'ls va exigir per accedir a l'escala i categoria a què pertanguen, d'acord amb l'escala següent:
  
- Doctor: 10 punts
  
- Llicenciat o equivalent: 8 punts
  
- Diplomat universitari o equivalent: 7 punts
  
- Diplomat en Criminologia: 7 punts
  
- Batxiller, Formació Professional de segon grau: 5 punts.
  
2. Grau personal:
  
S'adjudica un màxim de 3 punts per la possessió d'un determinat grau personal consolidat dins de la carrera administrativa de la forma següent:
  
Per posseir un grau personal superior al nivell del lloc sol·licitat: 3 punts.
  
Per posseir un grau personal igual al nivell del lloc sol·licitat: 2 punts.
  
Per posseir un grau personal inferior al nivell del lloc sol·licitat: 1 punt.
  
3. Antiguitat.
  
Fins un màxim de 20 punts:
  
- Per cada any complet d'antiguitat en la mateixa escala i categoria de la policia local o superior: 1,50 punts.
  
- Per cada any complet d'antiguitat en la categoria inferior de la Policia Local: 1'25 punts.
  
- Per cada any complet d'antiguitat prestat en altres Forces i Cossos de Seguretat: 0'50 punts per any complet, fins un màxim de 10 punts.
  
- Per cada any complet d'antiguitat prestat en qualsevol Administració Pública: 0'25 punts per any complet, fins un màxim de 10 punts.
  
4. Altres mèrits:
  
Fins un màxim de 15 punts.
  
4.1 Coneixement del valencià acreditat amb certificat oficial de la Junta Qualificadora de Coneixements de Valencià:
  
- Certificat de coneixements orals: 0,75 punts
  
- Certificat de grau elemental: 1,25 punts
  
- Certificat de grau mitjà: 2,50 punts
  
- Certificat de grau superior: 3,00 punts.
  
4.2 Coneixement d'un o més idiomes acreditats documentalment, mitjançant certificació expedida per facultat o escola oficial reconeguda: 3 punts per cada un. La superació dels distints cursos complets que conformen els estudis oficials de les distintes facultats o escoles oficials es valoren a raó de 0,60 punts per curs complet.
  
5. Cursos organitzats per l'IVASP o organismes anàlegs. Fins un màxim de 30 punts.
  
Per la realització de cursos organitzats per l'IVASP o homologats per aquest, cal ajustar-se al següent barem.
  
 Diploma Certificat Certif. aprof.
  
Nombre d'hores d'assistència d'aprofitam. excel.lent
  
De 20 a 50 h 0,5 1 2
  
De 51 a 100 h 1 2 4
  
De 101 a 150 h 2 3 6
  
De 151 a 200 h 3 4 8
  
De 201 a 250 h 4 5 10
  
Més de 250 h 5 7 14
  
Quan es tracte de cursos de duració inferior a la mínima avantdita la puntuació d'aquests ve donada per la suma del còmput d'hores i/o assistència. En el cas d'haver impartit hores com a professor en els cursos, es puntuen amb el barem corresponent al certificat d'aprofitament, i sense superar per aquest concepte el màxim de 10 punts.
  
Els Cursos organitzats i impartits per l'IVASP, realitzats amb anterioritat a la data d'entrada en vigor de la Resolució de la Direcció General d'Interior de 24 de març de 1995, sobre cursos de formació impartits per l'IVASP (10 d'abril de 1995), com també els realitzats pel Ministeri de l'Interior, o altres ministeris o Conselleries relacionats amb la funció policial o organismes anàlegs, escoles de policia de les corporacions locals o de comunitats autònomes, les dues expressament reconeguts per l'IVASP, es valoren en tot cas amb la puntuació corresponent al diploma d'assistència.
  
Els cursos bàsics de formació inicial i els cursos de capacitació no són objecte de puntuació.
  
Els cursos de dispensa en un grau del requisit de titulació es puntuen, si escau, com a cursos amb diploma d'assistència. No són puntuables si ja es van tenir en compte a efectes de titulació acadèmica per a promoció interna.
  
6. Premis, distincions i condecoracions.
  
Fins un màxim de 10 punts.
  
Per estar en possessió de la Placa Col·lectiva al Mèrit Policial de la Generalitat Valenciana, 1 punt.
  
Per estar en possessió de la Placa Individual al Mèrit Policial de la Generalitat Valenciana, 3 punts.
  
Per estar en possessió de la Medalla al Mèrit Policial de la Generalitat Valenciana, 2 punts.
  
Per ser objecte de felicitació o menció individual per part del director general de la conselleria competent en matèria de Policia Local, 1 punt per cada una.
  
Per objecte de felicitació o menció col·lectiva per part del director general de la conselleria competent en matèria de policia local, 0,25 punts per cada una.
  
Per condecoracions concedides per altres administracions públiques com a reconeixement a la lloable, extraordinària i meritòria actuació policial a títol individual, 0,50 punts per cada una. Si la condecoració és concedida a títol col·lectiu la puntuació serà de 0,25 punts per a cada una.
  
Per premis, distincions, felicitacions o mencions concedits per altres administracions públiques com a reconeixement a la lloable, extraordinària i meritòria actuació policial a títol individual, 0,25 punts per cada un.
  
7. Altres mèrits:
  
Fins un màxim de 4 punts.
  
Es valoren els coneixements en administració i gestió de recursos humans i informàtica, títols de Socorrista Aquàtic, Primers Auxilis, Curs de Submarinisme, Arts Marcials, Defensa Personal, felicitacions, i també els cursos inclosos en el Pla de Formació contínua i altres degudament acreditats i no valorats en els anteriors apartats, tots lliurement apreciats pel tribunal qualificador, fins un màxim de 0,25 punts per mèrit acreditat.
  
La intervenció com a ponent en conferències i seminaris relacionats amb l'activitat policial, i reconeguts per l'IVASP es valoren fins un màxim de 0,50 punts.
  
Les Publicacions relacionades amb l'activitat policial, es valoren fins un màxim de 0,75 punts per cada una.
  
8. Prova i entrevista personal.
  
Es realitza davant del tribunal qualificador i es valora fins un màxim de 10 punts amb el contingut i puntuació que s'assenyala:
  
Coneixements del terme municipal, localització de carrers, serveis, institucions, organització i administració municipal i altres de particular interés per a la població local de l'Ajuntament de Benicàssim, s'acrediten mitjançant la superació d'una prova objectiva consistent en un màxim de 50 i un mínim de 25 preguntes amb respostes alternatives.
  
La valoració d'aquesta prova és de 6 punts.
  
Entrevista personal. Es valora i comprova l'aptitud, eficàcia, iniciativa i experiència professional del concursant en activitats anteriors, amb un màxim de 4 punts.
  
Únicament han de ser citats per celebrar la prova i entrevista, mitjançant la convocatòria corresponent i amb la menció expressa de les puntuacions aconseguides, aquells aspirants la puntuació dels quals, després de sumar els mèrits amb el màxim possible de l'entrevista, arribara com a mínim als 20 punts.
  
ANNEX IV
  
Temari
  
Grup I: Dret constitucional i administratiu
  
Tema 1. La Constitució espanyola de 1978. Estructura, contingut i principis bàsics. Reforma de la Constitució.
  
Tema 2. Organització política de l'Estat espanyol. Classe i forma d'Estat. Organització territorial de l'Estat. La Corona: funcions constitucionals del rei. Successió i regència. La ratificació.
  
Tema 3. Les Corts Generals: les cambres. Composició, atribucions i funcionament. La Funció legislativa. El poder executiu: el Govern. Relacions entre el Govern i les Corts Generals. El poder `judicial. Estructura, organització i funcionament dels tribunals en el sistema espanyol.
  
Tema 4. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.
  
Tema 5. . Drets i deures fonamentals de la persona en la Constitució: la seua defensa i garantia. El Tribunal Constitucional i el Defensor del Poble. La suspensió dels drets i llibertats.
  
Tema 6. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. Administració de justícia.
  
Tema 7. L'administració pública. La hisenda pública i l'administració tributària. El ciutadà i l'administració.
  
Tema 8. El dret administratiu. Fonts. Normes no parlamentàries amb rang de llei. El reglament.
  
Tema 9. El procediment administratiu. Marc jurídic. Fases del procediment. L'audiència de l'interessat. Notificacions. El procediment sancionador administratiu. La revisió administrativa de l'acte administratiu. Procediments i límits de la revisió. Recursos administratius. El recurs contenciós administratiu.
  
Tema 10. La Unió Europea: Institucions. L'ordenament jurídic de la Comunitat Europea. La recepció, aplicació i control del dret comunitari a Espanya.
  
Grup II: Règim local i policia.
  
Tema 11. El municipi: òrgans unipersonals de govern. L'alcalde. Els tinents d'alcalde. Els regidors.
  
Tema 12. Òrgans col·legiats de govern. L'Ajuntament en ple. La Comissió de Govern. Òrgans consultius i participatius: les comissions informatives. Les juntes de districte.
  
Tema 13. La funció pública en general i els funcionaris de les entitats locals. Organització de la funció pública local. El personal al servei de les administracions locals: concepte i classes. Drets i deures dels policies locals. Adquisició i pèrdua de la condició de funcionari.
  
Tema 14. Responsabilitat dels funcionaris. Reglament de Règim Disciplinari. Incoació i tramitació d'expedients.
  
Tema 15. Obligacions i competències dels ajuntaments. Les ordenances municipals: concepte i classes. Infraccions. Potestat sancionadora. Els bans d'Alcaldia.
  
Tema 16. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la policia local en col·laboració amb la resta de les forces i cossos. Policia governativa i judicial.
  
Tema 17. La policia local. Ordenament legislatiu de la policia local. Missions i objectius. Disposicions estatutàries comunes. Estructura orgànica i funcional.
  
Tema 18. El binomi policia local-ciutadania. Principis bàsics i normes d'actuació. Suports ètics. Règim disciplinari.
  
Tema 19. La legislació sobre policies locals i de coordinació de policia local de la Comunitat Valenciana. La coordinació dels policies locals. Estructura i organització dels policies locals de la Comunitat Valenciana. Règim estatutari. Drets i deures.
  
Tema 20. L'Institut Valencià de Seguretat Pública. Regulació legal. Fins i funcions. La formació dels policies locals de la Comunitat Valenciana. El Registre de Policies Locals. Sistema retributiu dels policies locals de la Comunitat Valenciana. Premis i distincions.
  
Grup III: Dret penal, policia administrativa i psicosociologia
  
Tema 21. El Codi Penal. Concepte d'infracció penal: delicte i falta. Les persones responsables criminalment dels delictes i les faltes.
  
Tema 22. L'homicidi i les seues formes. Avortament. Lesions. Lesions al fetus. Delictes contra la llibertat: detencions il·legals i segrests; amenaces; coaccions. Les tortures i altres delictes contra la integritat moral.
  
Tema 23. Delictes contra la llibertat sexual: agressions i abusos sexuals; l'assetjament sexual; exhibicionisme i provocació sexual; delictes relatius a la prostitució. Infraccions a les disposicions de trànsit i seguretat constitutives de delicte.
  
Tema 24. Delictes contra el patrimoni i l'ordre socioeconòmic: furts, robatoris, extorsió, robatori i furt de vehicles.
  
Tema 25. Delictes contra l'administració pública: prevaricació i altres comportaments injusts; abandonament de destí i l'omissió del deure de perseguir delictes; desobediència i denegació d'auxili; infidelitat en la custòdia de documents i de la violació de secrets. Suborn, tràfic d'influències, malversació, fraus i exaccions il·legals, negociacions i activitats prohibides als funcionaris públics.
  
Tema 26. Llei Orgànica Reguladora del Procediment d'Habeas Corpus. De la denúncia i la querella. De l'exercici del dret de defensa. L'assistència d'advocat. El tractament de presos i detinguts. L'entrada i escorcollament en lloc tancat.
  
Tema 27. La Policia judicial. De la comprovació del delicte i esbrinament del delinqüent. Funcions de la policia local com a policia judicial. L'atestat policial.
  
Tema 28. Policia administrativa. Protecció Civil. Medi ambient. Urbanisme. Patrimoni històric artístic. Ocupació de les vies públiques. Escolarització. Espectacles i establiments públics. Venda ambulant.
  
Tema 29. Els grups socials. Formació dels grups socials. Les masses i la seua tipologia. El procés de socialització.
  
Tema 30. La delinqüència. Models explicatius i factors. Els comportaments col·lectius. Comportament en desastres. Efectes i conseqüències dels desastres. Reacció davant de situació de desastres.
  
Tema 31. El comandament. Concepte. Qualitats. Trets (integritat, competència, energia, autoritat, confiança en si mateix, iniciativa, decisió..). Regles bàsiques per a l'exercici del comandament. Activitats més característiques del comandament.
  
Tema 32. Característiques del comandament. Funcions del comandament (planificar, executar, organitzar, coordinar..). Estils de manar. Aspectes que distingeixen el bon cap. Metodologia del comandament. Tècniques de direcció. El factor temps. Selecció de tasques. Utilització de mitjans. Horaris i programes. Relació comandament-subordinat. Les reunions.
  
Tema 33. Presa de decisions. El procés de decisió. Reixa de direcció. Poder i autoritat. Tècniques per controlar situacions difícils. Responsabilitat del comandament. Com a representant del comandament director. Com a instructor. Com a tècnic. Com a administrador. Deures per raó de càrrec amb els subordinats. Deures amb la seua organització.
  
Grup IV: Policia de trànsit i circulació
  
Tema 34. El trànsit i la seguretat viària: Concepte i objectius. La persona com a element de seguretat viària. Els conductors. Els vianants. El vehicle. Les vies.
  
Tema 35. La normativa sobre trànsit, circulació de vehicles de motor i seguretat viària: La Llei de Bases i el seu text articulat. Tipificació de les principals infraccions. Infraccions de trànsit que constitueixen delicte. El Codi de Circulació i els seus preceptes encara vigents.
  
Tema 36. El Reglament General de Circulació. Estructura. Principals normes de circulació.
  
Tema 37. El Reglament General de Conductors. Normes generals. Classes dels permisos de conduir i els seus requisits. Validesa. Equivalències.
  
Tema 38. Reglament General de Vehicles. Normes generals. Categories. Les seues condicions tècniques. La Inspecció Tècnica de Vehicles. Assegurança obligatòria de responsabilitat civil. Infraccions i diligències policials.
  
Tema 39. Reglament del procediment sancionador en matèria de trànsit. Fase del procediment i contingut. Mesures cautelars: immobilització de vehicles. Retirada de vehicles de la via.
  
Tema 40. El transport. Classes de transport. Servei públic de viatgers i servei públic de mercaderies o mixt. El servei privat. Transport escolar i de menors. Transport de mercaderies perilloses.
  
Tema 41. Alcoholèmia. Legislació aplicable. Taxes d'alcoholèmia. Normes d'aplicació per a les proves reglamentàries. Infraccions i diligències policials.
  
Tema 42. Els accidents de trànsit: concepte i consideracions prèvies. Les seues causes, classes i fases. Actuacions de la policia local en accidents de trànsit: d'urgència i tecnicoadminsitratives.
  
Tema 43. Òrgans competents en matèria de trànsit i seguretat viària. El Consell Superior de Trànsit. Especial consideració de les competències municipals.
  
Grup V: Temes locals (aquests temes seran facilitats per l'Ajuntament)
  
Tema 44. Nocions sobre els orígens històrics de Benicàssim. Costums i festes. La indústria, l'agricultura i el turisme a Benicàssim.
  
Tema 45. Ordenances municipals de l'ajuntament de Benicàssim que afecten la Policia Local. Principals carrers i vies de comunicació, partides del terme municipal, centres oficials i altres centres d'interés ciutadà en el municipi de Benicàssim.
  
Tema 46. El cos de la Policia Local de Benicàssim: el seu objecte, organització i classificació. Els seus drets i deures.
  
Cosa que es fa pública als efectes oportuns.